Author: Milan Petro
Last saved by: petro
Company: ÚV SR OZAP

Predkladacia správa

Správa o realizácii programu PHARE v Slovenskej republike (ďalej Správa) sa predkladá každoročne ako komplexná informácia o stave implementácie programu PHARE v SR. Program PHARE je jedným z troch programov predvstupovej pomoci Európskej únie, ktorého prostredníctvom sa realizuje podpora kandidátskych krajín v oblasti harmonizácie legislatívy, budovania inštitúcií a prípravy na zapojenie sa do štrukturálnych fondov EÚ: Európskeho fondu regionálneho rozvoja a Európskeho sociálneho fondu.
Účelom predloženia správy je vyhodnotenie stavu implementácie v rámci jednotlivých finančných memoránd, identifikovanie problémov a opatrení, ktoré by viedli k zlepšeniu stavu implementácie projektov programu PHARE v podmienkach Slovenskej republiky.
Správa popisuje implementáciu projektov schválených v rámci finančných memoránd, ktoré boli v platnosti v r. 2002. Ide o finančné memorandá 1999 až 2001, čo predstavuje spolu 77 projektov s celkovou alokáciou   262,62  MEUR.
Realizované aktivity sú rozdelené do 17 oblastí podľa ich vecného zamerania. Okrem aktivít realizovaných v oblasti budovania inštitúcií a harmonizácie legislatívneho prostredia s právom EÚ smerovala podpora z programu PHARE aj na rozvoj podnikania a konkurenčného prostredia, mimovládne a neziskové organizácie a na podporu rozvoja regiónov, najmä v rámci cezhraničnej spolupráce.
Finančné memorandum 1999 bolo k 31. 12. 2002 uzavreté, keď z 85,9  MEUR priamo alokovaných pre SR (bez komunitárnych programov finančne riadených priamo Európskou komisiou) bolo nakontrahovaných 73,6 MEUR (85,64 % prostriedkov), vyčerpaných 68,1 MEUR t. j. 77,7 %. 
Výška čerpania z FM 1999 ku koncu roka 2002 nie je konečná, pretože termíny vyplácania u projektov SR 9906.04, SR 9916.01 a SR 9917.02 boli predĺžené do 30. 6. 2003, u projektu SR9913.04. do 31. 12. 2003.
Z Finančných memoránd 2000 bolo do konca kontraktačného obdobia (do 30. 11. 2002 , resp. do 31. 12. 2002) nakontrahovaných 42,9 MEUR (mimo komunitárnych programov) t. j. 95,92 %. Termínom uzávierky na vyplatenie kontrahovaných finančných prostriedkov z tohto memoranda je 30. november,  resp. 31. december 2003.
Finančné memorandá 2001 mali k 31.12.2002 nakontrahovaných 11,73 % alokovaných prostriedkov. Úroveň čerpania prostriedkov k uvedenému dátumu dosiahla 1,8 %.
	Správa bola spracovaná na základe podkladov zo sektorov implementujúcich jednotlivé projekty PHARE ako aj na základe informácii o finančnom stave projektov PHARE z implementačných agentúr a Národného fondu SR k 31.12.2002.
Predkladaný materiál nemá negatívny dopad na štátny rozpočet, podnikateľskú sféru, životné prostredie a zamestnanosť.
Materiál sa predkladá na rokovanie vlády bez rozporov.